钦定古今图书集成/理学汇编/文学典/第120卷 > 《文学传序》陈书
## 钦定古今图书集成/理学汇编/文学典/第120卷 > 《文学传序》陈书

《易》曰：“观乎人文，以化成天下。”孔子曰：“焕乎其有文章
也。”自楚、汉以降，辞人世出，洛汭、江左，其流弥畅，莫不
思侔造化，明并日月。大则宪章典谟，裨赞王道；小则
文理清正，申纾性灵。至于经礼乐，综人伦，通古今，述
善恶，莫尚乎此。后主嗣业，雅尚文词，傍求学艺，焕乎
俱集。每臣下表疏及献上赋颂者，躬自省览。其有辞
工，则神笔赏激，加其爵位，是以缙绅之徒，咸知自励
矣。若名位文学晃著者，别以《功迹论》。今缀杜之伟等
学既兼文，备于此篇云尔。